Okresná prokuratúra Kežmarok 
Michalská 2493/8A, 060 01 Kežmarok 1 	

Sp. zn. : Pv 385/13/7703	Kežmarok, 30.12.2013
EEČ : 2-56-55-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Kežmarok
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	rodné priezvisko: XXXXX
	trvalé bydlisko: XXXXX
v období najmenej od 1.4.2011 až doposiaľ, v Krížovej Vsi, okr. Kežmarok a inde, neprispieval na výživu svojich maloletých detí XXXXX, nar. XXXXX a XXXXX, nar. XXXXX, a to aj napriek tomu, že mu táto povinnosť vyplýva z ustanovení Zákona o rodine, ako aj rozsudkom Okresného súdu v Kežmarku sp. zn. 2C 281/02 zo dňa 12.11.2002, ktorý nadobudol právoplatnosť dňa 20.12.2002, bol zaviazaný povinnosťou prispievať na výživu mal. Daniely sumou 400,- Sk a mal. Kamily sumou 400,- Sk, vždy do každého 15 – teho dňa v mesiaci vopred do rúk matky XXXXX, ako aj rozsudkom Okresného súdu v Kežmarku sp. zn. 5P 318/2009 zo dňa 7.12.2010, ktorý nadobudol právoplatnosť dňa 21.12.2010 a ktorým bol zaviazaný povinnosťou prispievať na výživu mal. Daniely sumou 36,- € a mal. Kamily sumou 30,- €, vždy do každého 20-teho dňa v mesiaci vopred do rúk matky XXXXX, čím mu takto vznikol dlh na výživnom v sume najmenej 887,- €,  z a s t a v u j e m,  pretože trestnosť činu zanikla.

lebo zanikla trestnosť činu

Odôvodnenie:
         Uznesením policajného orgánu Obvodného oddelenia PZ SR v Spišskej Belej sp. zn. ORP - 239/SA - KK - 2013 zo dňa 15.5.2013 bolo začaté trestné stíhanie a vznesené obvinenie XXXXX,  pre prečin zanedbania povinnej výživy podľa § 207 ods. 1 Trestného zákona, ktorého sa dopustil na tom skutkovom základe, ako je to uvedené vo výrokovej časti tohto uznesenia.

          Obvinený XXXXX v priebehu vykonaného vyšetrovania k veci uviedol, že vyživovacej povinnosti voči deťom si je plne vedomý. On na súde povedal, že bude vládať platiť tých 66,- €, no so súčasnou priateľkou má 3 deti a tým zvýšené náklady na živobytie, nemal z čoho uhrádzať výživné.

Teraz si od kamaráta požičal peniaze, aby uhradil výživné bývalej manželke aj s nasledujúcim mesiacom. Už nič také sa nebude opakovať a bude sa snažiť do budúcna plniť si vyživovaciu povinnosť.

         V priebehu vykonaného vyšetrovania bola vypočutá svedkyňa - poškodená XXXXX, ktorá uviedla, že otec si neplnil vyživovaciu povinnosť od decembra 2010, čo uviedla v trestnom oznámení, avšak potom keď spočítala všetko čo zaplatil, tak mal zaplatené výživné do marca 2011, čiže si neplnil vyživovaciu povinnosť pravidelne od apríla 2011, výživné uhrádzal sporadicky, vymenovala mesiace a sumy, v ktorých výživné uhradil. Ona je nezamestnaná poberá sociálnu dávku, XXXXX navštevuje SOU v Podolinci, XXXXX je žiačkou SOU služieb v Kežmarku. Otec sa v poslednej dobe o dievčatá nezaujíma.

             Do spisového materiálu boli zabezpečené listinné dôkazy, a to trestné oznámenie poškodenej, fotokópie ústrižkov poštových poukážok preukazujúcich úhradu výživného matke a to v mesiaci máj 2011 350,- €, júl 2011 v sume 150,- €, december 2011 v sume 60,- €, apríl 2012 v sume 70,- €, august 2012 v sume 70,- €, október 2012 v sume 66,- €. Následne zaplatil dňa 5.6.2013 poškodenej sumu 953,- €. Tieto ústrižky preukazujú splnenie si vyživovacej povinnosti za obdobie od 1.4.2011 až doposiaľ v plnej výške.             

          Z ďalších listinných dôkazov boli do spisového materiálu počas vykonaného vyšetrovania doložené rozsudky Okresného súdu v Kežmarok 2C 281/2002, 5P 318/2009, správy Úradu práce, sociálnych vecí a rodiny v Kežmarku, Sociálnej poisťovne Poprad, Daňového úradu Kežmarok, Obvodného úradu, odbor všeobecnej vnútornej správy Kežmarok, Správy katastra Kežmarok, rodné listy detí, potvrdenia o návšteve škôl detí, evidenčnú kartu vodiča obvineného, správu o povesti obvineného, lustráciu priestupkov a odpis z registra trestov obvineného XXXXX. 

              Prečinu zanedbania povinnej výživy podľa § 207 ods. 1 Trestného zákona sa dopustí ten, kto najmenej 3 mesiace v období 2 rokov ničím neprispieval na výživu iného. S poukazom na zistené skutočnosti, teda že dlžné výživné bolo uhradené v plnej výške, boli splnené podmienky ustanovenia § 86 písm. a/ Trestného zákona o účinnej ľútosti, trestnosť činu zanikla.
 
         V zmysle ustanovenia § 215 ods. 1 písm. h/ Trestného poriadku prokurátor zastaví trestné stíhanie, ak trestnom činu zanikla.       
                                               
         Z dôvodov vyššie uvedených preto bolo potrebné rozhodnúť tak, je to uvedené vo výrokovej časti tohto uznesenia a trestné stíhanie vedené voči obvinenému XXXXX, vedené pre skutok a prečin zanedbania povinnej výživy podľa § 207 ods. 1 Trestného zákona, zastaviť.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Miloslav Veselovský
prokurátor